Fil-ħajja ma tkunx ikkritikat biss jekk ma tagħmel xejn. Żgur li ħadd ma jista' jgħid dan għall-Gvern ta' Joseph Muscat li m'għandux kwiet fil-missjoni li jagħmel lill-Malta l-aqwa fl-Ewropa. Wieħed mill-proġetti ambizzjużi li imbarka fuqhom kien dak tal-pluraliżmu fil-qasam tal-edukazzjoni terzjarja. Xi istituzzjonijiet akkreditati f'pajjiżna kienu diġà jeżistu iżda l-Gvern ried ukoll li jkun hawn kampus b'saħħtu f'pajjiżna li jiġbor lejh ukoll studenti barranin – turiżmu edukattiv. Beda bl-iskola medika f'Għawdex li se titmexxa minn Barts, istituzzjoni edukattiva ta' fama mondjali li sal-lum ħadmet biss mir-Renju Unit. Iżda, dan ma kienx biżejjed. Għal dan il-għan ukoll iffirma l-ftehim ma' Sadeen Education Investments li f'Malta riedu u se jiftħu Università Amerikana. Dakinhar ir-reazzjoni kienet waħda mħallta anke jekk l-investiment iġib il-miljuni ta' ewro u joħloq ix-xogħol. Min tħasseb fuq is-sit magħżul għax il-maġġoranza tiegħu kien f'ODZ u min qajjem mistoqsijiet għax l-investituri kienu ġodda f'dan is-settur. Kien hemm min ipprova jdaħħal id-dubji anke jekk deher ċar mill-bidu li dawn l-investituri kellhom warajhom l-appoġġ ta' universitajiet stabbiliti fl-Istati Uniti. Dawk tas-sajf tas-sena li għaddiet żviluppaw f'xhur kemxejn diffiċli għall-Gvern li, entużjast bil-ġid li ġab lejn Malta permezz ta' dan l-investiment kbir, spiċċa iffaċċjat b'ċertu xettiċiżmu. Xettiċiżmu li sab irewwaħlu lil min f'pajjiżna ma jara xejn tajjeb sakemm fil-Gvern ma jkunx hemm hu. Peró, ir-reazzjoni tal-Gvern reġgħet kienet dik ideali. Reazzjoni ta' Gvern, fuq quddiem nett Prim Ministru, li ried jara l-ġid tal-komunità u li jirrispetta l-poplu tiegħu. Ma ssupervjax, u minflok ikkonsulta fuq is-sit u r-riżultat kulħadd jaf x'inhu. Biex din il-ġimgħa issa rajna wkoll kif tmexxa l-proċess għall-akkreditazzjoni edukattiva. Martin Scicluna, bniedem li kulħadd jaf kemm huwa indipendenti, spjega fid-dettall il-proċess li ħadet il-Kummissjoni biex tasal għal din id-deċiżjoni. Għamel iktar minn siegħa jaqra d-deċiżjoni mirquma tal-Kummissjoni u iktar minn siegħa jwieġeb il-mistoqsijiet tal-ġurnalisti. Ikkonferma għal iktar minn darba li ħadem f'libertà assoluta. Għalkemm nazzardaw ngħidu li jekk kien hemm xi ħadd li għamillu pressjoni kien il-Partit Nazzjonalista bid-dikjarazzjonijiet pubbliċi tiegħu. Iktar minn hekk is-serjetà ntweriet meta l-Kummissjoni ma ddejqet xejn tqabbad il-kumpanija tal-awditjar PriceWaterhouseCooper biex tanalizza l-vijabbiltà ekonomika tal-proġett. F'kull każ it-tweġiba kienet iva, il-proġett tal-American Universirty vijabbli. Mhux kolp ta' stat L-istess serjetà rajnieha wkoll fil-ħatra tar-Rettur il-ġdid. Is-snin fejn ir-rettorat tal-Università jkun suġġett għal battalja fost dawk b'kilba għall-poter jidher li nbidlu wkoll. Għaxar snin ilu saru manuvri kbar biex intgħażel ir-Rettur u t-tensjoni fost l-akkademiċi kienet kbira. Din id-darba l-bidla saret f'serenità wara anke konsultazzjoni mal-akkademiċi biex fiċ-ċerimonja ta' nhar il-Ħamis fil-Belt inħasset arja kbira ta' ottimiżmu li l-Università għaddejja minn id għal oħra b'sens ta' kontinwità, fejn teżisti l-ħtieġa u bidla fejn forsi fl-aħħar snin ma wasalniex kemm xtaqna. L-iktar importanti kien dak li qal il-Ministru tal-Edukazzjoni, Evarist Bartolo, li din id-darba ma kienx hemm "kolp ta' stat". Dik serjetà. Dik il-bidla li qed isseħħ fuq kull livell.